Flere politifolk rykkede tirsdag aften ud til et skænderi foran 7-Eleven ved Banegårdspladsen i Aarhus. Ifølge Yahya Hassan, var der tale om et knivattentat mod ham.

Annonce

Et større skænderi foran 7-Eleven fik Østjyllands Politi til at rykke ud med flere politibetjente, der måtte blokere trafikken foran butikken ved Banegården.

En af personer ved 7-Eleven var Yahya Hassan, der på sin egen Facebook-profil kort efter proklamerede, at der havde været tale om et attentatforsøg på ham.

»Jeg er lige blevet forsøgt stukket ned på åben gade i Aarhus,« siger Yahya Hassan i videoen på sin Facebook-profil.

»Jeg bliver jagtet af tre personer med kniv, og havde jeg ikke haft noget på mig, jeg kunne skræmme dem væk med, havde jeg nok ikke stået oprejst nu,« lyder det fra den århusianske digter.

Har lige overlevet endnu et attentatforsøg.Opslået af Yahya Hassan på 16. februar 2016

Kort efter klokken 20.00 kom en patruljevogn med udrykning kørende forbi Banegårdspladsen, hvor den fortsatte over fodgængerfeltet og standsede foran 7-Eleven ved Ryesgade.

Den blokerede for en sort Mercedes og den øvrige trafik på vejen i godt ti minutter, mens flere politibetjente forhørte de omkringstående.

Kort efter kom tre betjente mere til stedet, inden de igen forlod stedet og lod den sorte Mercedes køre derfra igen.

Ifølge Østjyllands Politi blev de kaldt ud til en anmeldelse om uorden foran 7-Eleven.

Her havde de fået en melding om, at flere udlændinge havde skændtes på åben gade og råbt ad hinanden.

»Vi får meldingen om uorden og sender en patrulje af sted. Den sorte Mercedes bliver kort holdt tilbage, mens forløbet bliver afklaret. Ingen er blevet anholdt, og vi kunne forlade stedet igen uden dramatik,« siger Per Bennekov, vagthavende ved Østjyllands Politi.

»Vi kan ikke bekræfte, om det handlede om Yayha Hassan, da vi ikke oplyser navne,« lyder det fra vagthavende.

Digteren med rod i det vestlige Aarhus har de seneste dage været voldsomt i vælten, hvor han er blevet tilbageholdt af italiensk politi inden flyrejse og anholdt af Østjyllands Politi efter angiveligt at have kørt narkokørsel.

Siden blev Yahya Hassan ekskluderet af Nationalpartiet, og seere, der sidste tirsdag aften så TV2 News, var vidne til et bizart interview, hvor vært Allan Silberbrandt ikke fik mange ord indført.